ทองคำปิดร่วง 25.3 ดอลลาร์
สัญญาทองคำตลาดนิวยอร์กปิดร่วงลง25.3 ดอลลาร์แรงขายทำกำไรฉุด
5 ธ.ค. 2555

สัญญาทองคำตลาดนิวยอร์กปิดร่วงลง25.3 ดอลลาร์แรงขายทำกำไรฉุด
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 25.3 ดอลลาร์ หรือ 1.47% ปิดที่ 1,695.8 ดอลลาร์/ออนซ์ ซึ่งเป็นระดับต่ำสุดนับตั้งแต่วันที่ 5 พ.ย.
นักวิเคราะห์ในตลาดกล่าวว่า ปัจจัยที่ทำให้สัญญาทองคำร่วงลงเมื่อคืนนี้ มาจากการที่นักลงทุนเทขายทำกำไรหลังจากสัญญาปรับตัวขึ้นติดต่อกันหลายวันก่อนหน้านี้ และเกิดจากการขายทางเทคนิคในช่วงต้นเดือนธ.ค.
สภาทองคำโลก (WGC) เปิดเผยว่า ความต้องการทองคำทั่วโลกปรับตัวลดลงในไตรมาส 3 ของปีนี้ อันเนื่องมาจากเศรษฐกิจจีนที่ชะลอตัวลง และการลงทุนในผลิตภัณฑ์ทองคำที่ลดลง
รายงานของ WGC ระบุว่า อุปสงค์ทองคำทั่วโลกร่วงลงแตะ 1,084.6 ตันในไตรมาส 3 จากระดับ 1,223.5 ตันในช่วงเวลาเดียวกันของปีที่แล้ว โดยมีสาเหตุหลักมาจากปริมาณการใช้ทองคำในจีนที่ลดน้อยลง ท่ามกลางสภาพเศรษฐกิจที่ชะลอตัวภายในประเทศ